L. Szigeti, poslanec: (2006-12-05):
Patril som do tej skupiny vystupujúcich poslancov, ktorí  okrem kritiky sa vyjadrili o tejto novele aj čiastočne pozitívne. Áno, skutočnosť, že touto novelou sa predlžuje zabezpečenie garantovaného minima a dohodovacie konanie je určite pozitívom, avšak treba zdôrazniť, že negatívne dopady tejto novely sú oveľa vážnejšie ako pozitíva. Podobne, ako som sa vyjadril v prvom čítaní, vyjadrím sa aj tentoraz kriticky, pretože som presvedčený o tom, že táto novelizácia v predloženej podobe má niekoľko rizík. Moji predrečníci sa väčšinou vyjadrili kriticky, poukazovali na riziká. Ja sa pokúsim hovoriť stručnejšie a kratšie a chcel by som zhrnúť jednotlivé riziká tejto novely zákona. Predovšetkým si myslím, že výrazne ohrozuje doteraz celkom dobre fungujúci pluralistický systém školstva, našťastie, táto novela sa dotýka len neštátnych školských zariadení, neštátnych základných umeleckých škôl a neštátnych špeciálnych školských zariadení, ale nemôžeme vedieť, kedy prídu na rad ostatné neštátne školy, či základné, alebo stredné. Nestraším, ale pokiaľ vládna koalícia a ministerstvo školstva bude pokračovať v tomto trende, tak možno sa objavia aj také novely a také zmeny. V ďalšom si myslím, že hrubým spôsobom zasahuje do kompetencií miestnych a územných samospráv, pretože zadáva miestnym a územným samosprávam povinnosti bez finančného krytia. Zajtra budeme rokovať o návrhu štátneho rozpočtu na rok 2007. V štátnom rozpočte zmizlo 570 mil. korún z rozpočtu ministerstva školstva, ktorými boli financované práve tie školské zariadenia, neštátne školské zariadenia a neštátne ZUŠ-ky a neštátne špeciálne školské zariadenia, o ktorých hovoríme v tomto zákone, bohužiaľ, ale tento balík prostriedkov nebol premiestnený, teda nenachádza sa v tej časti štátneho rozpočtu, z ktorého balíka budú, boli by, alebo by mali byť financované spomínané neštátne školské zariadenia a ZUŠ-ky a špeciálne školské zariadenia. Komplikuje a sťažuje táto novela spôsob zriadenia neštátnych školských zariadení, neštátnych základných umeleckých škôl a neštátnych špeciálnych školských zariadení, totiž som presvedčený o tom, že je naivné si myslieť a predpokladať o starostovi, primátorovi alebo predsedovi samosprávneho kraja, že on sám vo vlastnej obci, v meste a v rámci samosprávneho kraja dá kladný súhlas k tomu, aby v rámci obce, mesta alebo samosprávneho kraja vznikli konkurenčné školské zariadenia, konkurenčné ZUŠ-ky alebo konkurenčné špeciálne školské zariadenia. To znamená, že táto novela ohrozuje konkurenčné prostredie medzi štátnymi a neštátnymi školskými zariadeniami a ZUŠ-kami a, samozrejme, ide to na úkor kvality týchto zariadení, na úkor kvality výchovy a vzdelávania. Novelou tohto zákona neštátni zriaďovatelia budú nútení postupne zvyšovať príspevky od rodičov, tzv. školné, pretože predovšetkým súkromné školské zariadenia, ZUŠ-ky a špeciálne školské zariadenia v zmysle zákona majú právo na to, aby v tých zariadeniach bolo zavedené školné a postupne pravdepodobne to vedie k zániku týchto zariadení, pretože rodičia pravdepodobne postupne odhlásia svoje deti a zoberú svoje deti do štátnych, vlastne obecných zariadení. Takisto môže viesť k zániku mnohých týchto zariadení, okrem iných aj špeciálnych pedagogických zariadení, ktoré často majú nadregionálny charakter, pretože keď si zoberieme napríklad súkromné detské integračné centrá, ktoré poskytujú v zmysle platnej legislatívy prvokontaktné služby súvisiace so vzdelávaním a integráciou zdravotne postihnutých žiakov v bežných školách, tak týmto deťom a ich rodinám a pedagógom poskytuje komplexnú odbornú, najmä diagnostickú a terapeutickú starostlivosť, pomáha im zaraďovať sa do života spoločnosti. Tieto zariadenia, aj keď sa nachádzajú, samozrejme, na konkrétnom území v rámci konkrétneho regiónu, vždy majú nadregionálny charakter a táto novela jednoznačne môže viesť k zániku takýchto zariadení. Summa summarum, pripojím sa k návrhu pána spoločného spravodajcu a tiež si myslím, že najlepšie by bolo, tak ako to predložil vo svojom návrhu, stiahnuť tento materiál na prepracovanie. Ďakujem.